Document ID: 31996R0095

31996R0095
L 018/10
JURNALUL OFÍCIAL AL UNIUNII EUROPENE
REGULAMENTUL (CE) NR. 95/96 AL COMISIEI
din 23 ianuarie 1996
de modificare a Regulamentului (CE) nr. 1501/95 de stabilire a normelor de aplicare a Regulamentului (CEE) nr. 1766/92 al Consiliului privind acordarea restituirilor la export pentru cereale și măsurile care trebuie luate în cazul dereglării piețelor în sectorul cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor (1), modificat ultima dată de Regulamentul (CE) nr. 1863/95 (2), în special articolul 16 alineatul (2),
întrucât Regulamentul (CE) nr. 1501/95 al Comisiei (3), modificat ultima dată de Regulamentul (CE) nr. 2480/95 (4), stabilește, pentru aplicarea articolului 16 din Regulamentul (CEE) nr. 1766/92, măsurile care trebuie luate în cazul dereglării sau pericolului de dereglare pe piața comunitară și în special condițiile de aplicare a taxelor la export;
întrucât, datorită naturii necomerciale a acțiunilor de ajutor alimentar naționale și comunitare prevăzute în cadrul acordurilor internaționale sau a altor programe suplimentare, precum și a altor acțiuni comunitare de aprovizionare gratuită cu alimente, exporturile efectuate în acest scop sunt excluse de la aplicarea taxei la export aplicabilă exporturilor comerciale în caz de dereglare pe piața cerealelor; întrucât, în consecință, este necesară introducerea unei dispoziții adecvate în Regulamentul (CE) nr. 1501/95;
întrucât trebuie prevăzut faptul că această prevedere specifică este aplicabilă exporturilor, la prezentarea documentelor adecvate, pentru efectuarea unor astfel de acțiuni întreprinse de la stabilirea taxelor la export pentru aplicarea articolului 16 din Regulamentul (CEE) nr. 1766/92 și, pentru prima stabilire în avans în prezentul an de comercializare, prin Regulamentul (CE) nr. 1749/95 al Comisiei din 18 iulie 1995 de instituire a unei taxe la export pentru produsele de la codurile NC 1001 10 00 și 1103 11 10 (5);
întrucât măsurile prevăzute în prezentul regulament sunt în conformitate cu avizul Comitetului de Gestiune pentru Cereale,
ADOPTĂ PREZENTUL REGULAMENT:
Articolul 1
La articolul 15 din Regulamentul (CE) nr. 1501/95 se inserează următorul text ca al doilea alineat:
„Cu toate acestea, nu se aplică nici o taxă la exporturile de cereale sau de produse cerealiere efectuate în vederea acțiunilor de ajutor alimentar comunitare și naționale prevăzute conform acordurilor internaționale sau a altor programe suplimentare sau în vederea altor acțiuni comunitare de furnizare gratuită de alimente.”
Articolul 2
Articolul 1 se aplică, la inițiativa operatorilor economici interesați și la prezentarea dovezilor care să ateste că exportul face parte din una din operațiunile de ajutor alimentar în cauză, la exporturile efectuate în acest scop începând cu 19 iulie 1995. Se va restitui orice garanție depusă la cererea autorităților competente.
Articolul 3
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 ianuarie 1996.

Labels: 2
3
17
5